HEBER Araujo dos Santos u narednim danima trebao bi napustiti Rijeku.

Brazilac se u nedjelju navečer oprostio od svojih suigrača na Rujevici, a u ponedjeljak se u pratnji svog agenta zaputio na liječničke preglede koji su posljednja etapa do potpisa ugovora s klubom New York City FC. Inače, radi se o filijali Manchester Cityja i klubu koji je dio Cityjeve nogometne mreže uz Melbourne City, Yokohama F. Marinos, Club Atletico Torque, Girona i Sichuan Jiuniu.

Već nekoliko dana radi se na ovom transferu. Klub s Rujevice inzistirao je na prodaji svog Brazilca, dok se njemu i njegovom zastupniku nije žurilo s odlaskom.

Rijekin prvi strijelac inicijalno je odbio ponudu iz MLS-a, da bi tri strane na kraju pronašle zajednički jezik.

"Čut ćemo se kada sve bude gotovo" rekao je Heber kratko, prenose Sportske novosti.

New York City FC or New York Red Bulls are interested in signing Brazilian left winger Héber. He plays for Croatian club HNK Rijeka and is valued at $4.3 million. He nearly completed a move to China last month, but it did not materialize.(Sportske novosti) #NYCFC #RBNY pic.twitter.com/PfoolEhACV — MLS Transfer Alerts 🚨 (@MlsTransferFeed) March 14, 2019

Kako saznaje isti izvor, Rijeka bi od ovog transfera trebala zaraditi između 2,5 i tri milijuna eura što je daleko manje od onoga čemu su se na Rujevici nadali i što su najavljivali.

Tekst se nastavlja ispod oglasa

Krajem prošle godine razmahivali su se iz Rijeke s izjavama da će Hebera pustiti samo ako prime nemoralnu ponudu. U jednom trenutku izvjesili su i cijenu od otprilike pet, šest milijuna eura.

Na kraju će se morati zadovoljiti i s otprilike duplo manjom svotom. S druge strane, Riječani će na Brazilcu dosta zaraditi ako se u obzir uzme cifra za koju su ga na ljeto 2017. godine doveli iz Slaven Belupa - nešto manje od pola milijuna eura.

Heber je za Rijeku odigrao 52 utakmice u svim natjecanjima i postigao ukupno 27 golova, dok ih je 13 namjestio.